open-index/open-wikipedia-markdown huggingface dataset:
בית הספר לשירת מקהלה

**בית הספר לשירת מקהלה על שם [[גארי ברתיני]]** נוסד בשנת 1987, ביוזמתם של המנצחים אבנר איתי, סטנלי ספרבר ומיכאל שני, שלושתם מנצחי מקהלות עתירי ניסיון וידועי שם בישראל. בית הספר, היחיד במינו בארץ, בא לענות על הצורך בזמרי מקהלה מיומנים, שנוצר עם העלייה במספר המקהלות, הקונצרטים והפסטיבלים למוזיקה ווקאלית בישראל. 

בית הספר לשירת מקהלה פעל במכללת לווינסקי בתל אביב, לצד המדרשה למוזיקה. בוגריו השתלבו במקהלות השונות בארץ. רבים מהם ממשיכים בלימודים אקדמיים בתחום המוזיקה והזמרה ויש בהם גם המפתחים קריירה כזמרי סולו מקצועיים או כמנצחי מקהלות.

המוסד נסגר בשנת 2013 מחוסר תקציב.

## קישורים חיצוניים
* 

## הערות שוליים

קטגוריה:בתי ספר למוזיקה בתל אביב-יפו
קטגוריה:מקהלות בישראל
אנדרי ברודר

**אנדרי ברודר** (באנגלית: **Andrei Broder**; נולד ב-1953 ברומניה) הוא ד"ר למדעי המחשב, מדען מוביל בחברת "גוגל". לשעבר סגן נשיא בחברת "יאהו".

## קורות חיים

ברודר נולד ברומניה ב-1953, ועלה לישראל בשנת 1973, לאחר שכבר החל בלימודי הנדסת חשמל בבוקרשט. בארץ החל ללמוד לתואר ראשון להנדסת חשמל בפקולטה להנדסת חשמל בטכניון, וכעבור שנה עבר לתחום מדעי המחשב בפקולטה למדעי המחשב. לאחר שירותו הצבאי כחובש בחיל הרפואה המשיך לתואר שני ודוקטורט (1985) באוניברסיטת סטנפורד, אותו עשה בהנחיית פרופ' דונלד קנות'.

לאחר לימודיו החל לעבוד במעבדות חברת "DEC" בפאלו אלטו, והיה מעורב בפיתוח מנוע החיפוש "אלטה ויסטה". לאחר רכישת DEC בידי "קומפאק" והפיכת "אלטה ויסטה" לחברה עצמאית, המשיך לעבוד בחברת החיפוש כמדען הראשי, ושקד על פיתוח אלגוריתם החיפוש של מנוע החיפוש שלה. בין השאר פיתח יחד עם צוותו מנגנון CAPTCHA, והם היו לראשונים שרשמו פטנט בנושא. בשנת 2002 עבר לחברת "IBM", ובנובמבר 2005 מונה לסגן נשיא לטכנולוגיות חיפוש עתידיות ב"יאהו".

נשוי ליפה ומתגורר בקליפורניה.

## קישורים חיצוניים

* דף אישי  באתר יאהו 

## הערות שוליים

קטגוריה:חיילי חיל הרפואה
קטגוריה:מדעני מחשב יהודים
קטגוריה:מדעני מחשב אמריקאים
קטגוריה:מדענים יהודים אמריקאים
קטגוריה:עובדי IBM
קטגוריה:עובדי Yahoo!
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור מאוניברסיטת סטנפורד
קטגוריה:עולים בשנות ה-1970
קטגוריה:מהגרים מישראל לארצות הברית
קטגוריה:מנהלים אמריקאים
קטגוריה:מנהלים יהודים
קטגוריה:ישראלים ילידי רומניה
קטגוריה:אמריקאים ממוצא יהודי-רומני
קטגוריה:ישראלים שנולדו ב-1953
קטגוריה:אמריקאים שנולדו ב-1953
בנג'מין קאהן

**בנימין (בנג'י) קאהן** (נולד ב-1954) הוא איש עסקים ופעיל סביבתי ישראלי. עבודתו כוללת שיפורים אקולוגיים של שונית הים האדום, שבה החלו הנזקים בשנת 1997 עם הופעת חוות גידול דגים, ששפכו טונות של פסולת לתוך השונית. קאהן הופיע ברשימת "גיבורי הסביבה" של מגזין טיים באוקטובר 2007.

## חייו המקצועיים
'''קורל וורלד אינטרנשיונל''': חברה המתמחה בפיתוח ותפעול פארקים ימיים. עם ארבעה פארקים ברחבי העולם (ישראל - מצפה תת-ימי אילת, ספרד - פלמה אקווריום, ארצות הברית - פארק ימי מאווי ואוסטרליה - האקווריום של מערב אוסטרליה), ושני פארקים נוספים כעת בבנייה, בברלין - אושן ברלין וטנריף.

**עמותת [[צלול]] לאיכות הסביבה:** קאהן מכהן כיו"ר צלול, עמותה סביבתית שנוסדה על ידי אביו, מוריס קאהן ומוקדשת להגנה על הימים והנהרות בישראל.

**אטלנטיום טכנולוגיות**: חברת טכנולוגיות לטיהור מים שהוקמה בשנת 2005 ופיתחה טכנולוגיית אולטרה סגול הידרו-אופטית המשמשת כאמצעי לא כימי לשליטה בצימדה ימית. בשנת 2017, אטלנטיום נבחרה להתקין מערכת זו כדי למנוע את סתימת הצנרת בסכר הובר על ידי מולי קואגה.

## הערות שוליים

קטגוריה:ביולוגים ישראלים
קטגוריה:ביולוגים ימיים
קטגוריה:יושבי ראש ונשיאי עמותות
קטגוריה:בית ינאי: אישים
קטגוריה:בוגרי התיכון האזורי ע"ש בן-גוריון בעמק חפר
קטגוריה:ישראלים שנולדו ב-1955
אמיתי רגב

**אמיתי רגב** (נולד ב-7 בדצמבר 1940) הוא מתמטיקאי ישראלי, ידוע בזכות עבודתו בתורת החוגים. רגב הוא פרופסור למתמטיקה  במכון ויצמן למדע, ומופקד הקתדרה על שם הרמן טאובמן למתמטיקה.

רגב סיים את עבודת הדוקטורט שלו בשנת 1972 באוניברסיטה העברית בירושלים בהנחייתו של  שמשון עמיצור.

ידוע בעיקר בשל תרומתו לתאוריה של חוגים עם זהויות פולינומיות. בין השאר הוכיח שהמכפלה הטנזורית של שתי אלגברות עם זהויות היא אלגברה עם זהויות. פיתח את מה שמכונה "תורת רגב", שמקשרת חוגים עם זהויות פולינומיות להצגות של החבורה הסימטרית, ובכך גם לטבלאות יאנג.

ביחד עם ויליאם בקנר הוכיח את השערת Macdonald-Selberg לאלגברות לי מטיפוסים B, C ו-D.

## קישורים חיצוניים

* דף אישי באתר מכון ויצמן

קטגוריה:מתמטיקאים ישראלים
קטגוריה:אלגבראיסטים ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל מכון ויצמן למדע: מתמטיקה ומדעי המחשב
קטגוריה:ישראלים שנולדו ב-1940
קרוב רחוק (רומן גרפי)

**קרוב רחוק** הוא ספר קומיקס ישראלי מקורי מאת רותו מודן. פורסם תחילה באנגלית בשם Exit Wounds. הספר יצא לאור בשנת 2008.

הקומיקס זכה לשבחי הביקורות ובשנת 2008 זכה בפרס אייזנר בקטגוריית "ספר הקומיקס הטוב ביותר".

ההשראה לסיפור נובעת מסרטו של דוד אופק, "ההרוג ה-17".

## עלילה
סיפור ישראלי המתרחש בתקופת הפיגועים של 2002. נוֹמי - חיילת המשרתת בקצין העיר תל אביב - חוששת שאלמוני שנהרג בפיגוע הוא מאהבה המבוגר שנעלם מחייה. לצורך החיפוש אחריו היא מאתרת את בנו קובי, נהג מונית צעיר שהקשר הבעייתי שלו עם אביו נותק שנתיים קודם, ויחד השניים יוצאים למסע לאיתור האב והמאהב הנעלם.

## קישורים חיצוניים
* 
* 
* הפרק הראשון באתר וואלה!
* 
* 

קטגוריה:קומיקס ישראלי
קטגוריה:רומנים גרפיים
קטגוריה:ספרי 2008
קטגוריה:ספרי הוצאת עם עובד
קטגוריה:ספרי רותו מודן
קטגוריה:זוכי פרס אייזנר
מאיר רוזנבוים (פרמישלאן)

רבי **מאיר רוזנבוים** (נולד בי"ט באדר א' תשי"ט, 27 בפברואר 1959) הוא האדמו"ר מפרמישלאן. חצרו שוכנת בבני ברק.

## תולדותיו
נולד ברחובות לרבי דוד משה רוזנבוים, האדמו"ר מקרעטשניף, ולאסתר רחל בת רבי חיים מרדכי רוזנבוים מנדבורנה. בגיל 10 התייתם מאביו, ולאחר מספר שנים נהרגה אמו בתאונת דרכים. הוא גדל עם אחיו ואחיותיו בבית אחיו, רבי מנחם אליעזר זאב רוזנבוים, האדמו"ר מקרעטשניף, ולאחר מכן עבר לגור אצל סבו רבי חיים מרדכי רוזנבוים, האדמו"ר מנדבורנה.

בשנת ה'תשל"ח נישא לחיה, בתו של הרב חיים אליעזר הורונצ'יק מווינה, חתן האדמו"ר רבי משה מרדכי בידרמן מלעלוב, שאיתו עמד בקשר.

עוד בטרם מלאו לו עשרים שנה הורה לו האדמו"ר מלעלוב לקבל קוויטלך. בתקופה זאת החל לכהן כרב חסידי קרעטשניף בבני ברק, ובמקביל החל לכהן כמשגיח בישיבת קרעטשניף ברחובות.

בשנת ה'תשמ"ט לאחר פטירת האדמו"ר מלעלוב, התמנה לאדמו"ר והחל בהקמת חצרו בקריית הרצוג בבני ברק. הוא העדיף לא להשתמש בשם קרעטשניף וקרא לה פרמישלאן, על שם רבי מאיר (הגדול) מפרמישלאן, שהוא צאצא שלו, בן אחר בן.

בין מקורביו גם אנשים לא-חרדים (בהם אביגדור ליברמן, שנהג להגיע למקום). מוסדותיו נמצאים ב"קריית פרמישלאן" שבסמוך לשכונת קריית הרצוג בבני ברק המונה כ 130 משפחות, שהוקמה ב-1990. כיום ישנם בה בית מדרש, בית כנסת גדול, ישיבה קטנה, ישיבה גדולה, כולל אברכים, תלמוד תורה, גני ילדים, בית ספר לבנות, וארגון "קרן אור למשפחה" (לשעבר: בית המאכל), המספק מוצרי מזון למשפחות נזקקות.

האדמו"ר מלחין ניגונים שחלקם התפרסמו. "מקהלת חסידי פרמישלאן" בראשותו של אברימי רוט מוציאה חלק מניגוניו לאור. בחנוכה לאחר הדלקת הנרות ובמועדים נוספים הרבי מנגן בכינור כמנהג חלק מהאדמורי"ם לבית פרמישלאן - נדבורנה.

## חיבורים מתורתו
* "טללי אורות" על זמירות שבת
* "טללי אורות" על הגדה של פסח
* "טללי אורות" על בראשית ושמות
* דברי אלקים חיים
* באר לחי על-סדר השנה משנת תשע"ב ואילך

## ילדיו
* בתו רחל עטיל, נשואה לרב יואל הכהן קאהן, בן רבי משה קאהן מתולדות אהרן
* בתו שרה, נשואה למשה הלל שטרן, נכדם של אב"ד ביליץ ורבי ישראל מרדכי טברסקי מרחמסטריבקא
* בנו הרב דוד, "הרב הצעיר". חתנו לשעבר של רבי מנחם מנדל הגר מויזניץ התגרשו בשנת 2019. בזיווג שני חתן דודו רבי שלום מאיר טברסקי - האדמו"ר מפאלטישאן.
 
* בתו מאטיל פייגא, נשואה להרב חיים יצחק קאפף, בן הרב יעקב אשר, האדמו"ר מלעלוב-ברנוביץ'. מגיד שיעור ומשפיע בישיבת "שערי דוד"
* בנו הרב משה מרדכי, חתנו של רבי אליהו בידרמן, האדמו"ר מלעלוב בני ברק. ראש ישיבת "שערי דוד" בקריה
* בתו נחמה שפרה, נשואה לרב יחיאל נתן זייבאלד, מגיד שיעור בוועד שיעורי התורה בקהילה
* בנו הרב זאב אהרון לייב, חתנו של בן האדמו"ר מקרעטשניף-ירושלים, ראש כולל "בית לוי" 
* בנו הרב שמעון יעקב יצחק, חתן האדמו"ר מבוטושאן, יד ימינו של אביו האדמו"ר בניהול הקהילה והמוסדות 
* בנו הרב חיים אליעזר, חתן האדמו"ר מביאלא בני ברק, משגיח רוחני בישיבת "שערי דוד" ונושא בעול הישיבה
* בתו אסתר ביילא, נשואה לברוך ארנסטר, נכד הרב מנחם ארנסטר, ראש ישיבת ויז'ניץ
* בתו מלכה חנה רייצא, נשואה לישעיה יואל בן הרב יחיאל אשר זעליג פנט, האדמו"ר מקארלסבורג במונטריאול

## קישורים חיצוניים
* אריה ארליך, הרבי מהיכל הברכות, משפחה, כ"ח בכסלו ה'תש"ף

## הערות שוליים

מאיר
קטגוריה:אדמו"רים ישראלים
מאיר 2
קטגוריה:בני ברק: אדמו"רים
קטגוריה:ישראלים שנולדו ב-1959
בית יולדות

שמאל|ממוזער|250px|בדיקת יילוד מיד לאחר הלידה, גרמניה, 1959
**בית יולדות** הוא בית חולים ייעודי לטיפול בנשים במהלך היריון ולידה וטיפול בתינוקות רכים ובפגים. לעיתים מסונפת לבית היולדות מחלקת רפואת נשים ומחלקת אשפוז לשמירת היריון בסיכון גבוה.

## היסטוריה
הסיבה להפרדת הטיפול ביולדת מבית חולים כללי היא שלרוב נשים הרות ויילודים אינם חולים, ולא רצוי לחשוף אותם לחולים ולמחלות הנמצאים בין כותלי בית החולים הכללי. עד המאה ה-19 נשים ממעמד חברתי גבוה ילדו בביתן, בסיוע רופא או מיילדת פרטיים ואילו נשים ממעמד סוציו-אקונומי נמוך ילדו בביתן או אף ברחוב, בלי סיוע רפואי. הקמת בתי היולדות יועדה מראשיתה לטובת האוכלוסייה הענייה ולידה בבית יולדות נחשבה סימן למעמד חברתי נמוך. שיפור השירותים הניתנים ליולדת (כגון ניתוח קיסרי בעת חירום) והפחתת תמותת התינוקות בבתי יולדות לעומת לידה ביתית סייעו להחדרת הלידה בבית יולדות גם למעמדות גבוהים. הנהגת דמי לידה, סכום כסף חד פעמי הניתן רק ליולדת היולדת בבית יולדות או בית חולים מהווה תמריץ נוסף ללידה בבית יולדות ולא בבית היולדת. הדרישה לקירוב חדרי הלידה והניתוח למחלקת טיפול נמרץ לשם טיפול בסיבוכים, הביאה לסגירת בתי יולדות פרטיים וצירופם לקמפוסים של בתי חולים כלליים. עם זאת, יש נשים הדוגלות בלידת בית כפתרון טבעי ונאות יותר.

## שירותים
בבית היולדות מתבצעות פעולות כשקילת היילוד, בדיקתו הראשונית על ידי רופא, מעקב התפתחות בימים הראשונים ללידה, ביצוע חיסונים ראשוניים, רישום במשרד הפנים והנפקת תעודת לידה ומעקב אחר האם, לעיתים מספק בית היולדות שירות ביצוע ברית מילה ביהודים ובשאינם יהודים, המעוניינים בכך. לבתי יולדות שונים מדיניות שונה ביחס לנוכחות האב בלידה ואחריה, נוכחות תומכת לידה ("דוּלה") פרטית בלידה, לגבי שהיית היילוד עם אמו או בתינוקייה נפרדת וביחס לרמת ההיענות לבקשות מיוחדות של היולדת.

בשונה מבריטניה שם מבצעים מעקב אחר פגיעות בתינוקות לאחר לידה ובבית החולים ובתי ההחלמה, בישראל בדיקות אלו עדין לא מבוצעות על ידי צוותי בתי החולים ובתי היולדות באופן שוטף.

## בתי יולדות בישראל
בישראל היו בעבר בתי יולדות נפרדים מבתי חולים כלליים (למשל גלעד ובית החולים ליולדות פרויד בתל אביב, משגב לדך ובית היולדות סדובסקי בירושלים, בית יולדות מולדה, בית יולדות אמהות במרכז הכרמל בחיפה, בית חולים ליולדות ונשים א. וה. קיבלסון ברחובות) אך הם נסגרו וכיום בית היולדות הוא חלק מהשירותים הניתנים על ידי בית החולים הכללי.

## ראו גם
* טיפת חלב
* משכב לידה
* הנקה
* תזונאי

## קישורים חיצוניים

## הערות שוליים

*
קטגוריה:היריון ולידה
קטגוריה:לידה
יולדות
פלבונואיד

**הפלבונואידים (flavonoids)** או **ביופלבונואידים** (בלטינית: flavus, צהוב), שנודעו בעבר גם בשם כולל "ויטמין P", הם קבוצת תרכובות פוליפנולים טבעיים המסונתזות על ידי צמחים ומצויות בפירות וירקות והם בעלי פוטנציאל להיות מעכבי חמצון על ידי תרומת אטום מימן או אלקטרון לרדיקל חופשי.

הפלבונואידים הם מטבוליטים משניים, כלומר אינם חיוניים באופן מיידי לחיי התא הצמחי. עם זאת, יש להם מספר תפקודים:
* פיגמנטים של צמחים המייצרים צבע צהוב, אדום או כחול מסייעים במשיכת בעלי חיים מאביקים.
* משיכת חיידקים סימביוטיים ממשפחת הריזוביום ודחיית טפילים.
* בתנאי מעבדה הראו יכולת אנטי בקטריאלית ודחיית פטריות בצמחים.
הפלבונואידים התגלו במהלך שנות ה-30 של המאה ה-20 על ידי הביוכימאי ההונגרי אלברט סנט-גיירגי שכינה אותם בשם ויטמין P.

## הערך התזונתי
ניסויים שונים אין ויטרו in vitro - בתנאי מעבדה, הראו שייתכן שפלבונואידים שונים יכולים לטפל באלרגיות, דלקות ועוד.

ניסויים במעבדה הראו שחומרים אלו יכולים לשמש כנוגדי חימצון, אולם בפועל הרמה בגוף נמוכה בהרבה מהרמה הנדרשת לשם כך ורוב הכמות שמצליחה להיספג מופרשת בשתן.

## סוגים ומקורות
ישנם מעל 5,000 סוגים שונים של פלבונואידים הנבדלים זה מזה במבנה הכימי שלהם.
להלן מספר דוגמאות של פלבונואידים מצויים:
* **קוורציטים** - מצויים בבצל, תפוח, תותים, תה, יין אדום ומגוון פירות וירקות.
* **קזפרטין** - פירות הדר, יין אדום ומגוון פירות וירקות.
* **אפיקטצ'ין** Epicatechin- תה, קקאו ותותים.
* **כורכומינואידים** Curcuminoids- תבלין כורכום מלא.

## קישורים חיצוניים

* יעקב עזרא, הפלבונואידים
* גאמנון צמחים ומרפא, פלבונואידים
* 
* 

## הערות שוליים

קטגוריה:תוספי מזון
קטגוריה:נוגדי חמצון
חור

[שמאל|ממוזער|250px|[דגל רומניה עם חור גדול במרכזו שימש בהפגנות נגד הממשלה]]
**חור** הוא מקומו של ההעדר המתקיים בעצם מסוים, כגון פיסת בד שבה יש חור (כלומר אזור שבו אין בד). חור מסוג זה מאפשר לעבור מצד אחד של העצם לצדו האחר. בעצם תלת־ממדי, חור הוא לעיתים רק שקע בעצם (למשל חור באדמה), כלומר זהו חסר שאינו מאפשר מעבר מצד אחד של העצם לצדו האחר. בשני המקרים לחור אין קיום עצמאי – קיומו הוא חסר בעצם הסובב אותו.

כלי עבודה אחדים משמשים ליצירת חורים בחומרים שונים:
* מקדחה משמשת לקידוח חורים בחומרים קשים כגון מתכת, אבן, עץ ועוד.
* מרצע משמש לניקוב חורים בעור.
* מנקב משמש לניקוב חורים בנייר.

פעמים רבות נחשב החור לפגם שיש לתקנו. חור בבגד מתוקן באמצעות טלאי, ולעיתים בתיקון אומנותי, שנועד להסתיר את החור כלא היה. חור בקיר נהוג לסתום בגבס. חור במכנסי ג'ינס נחשב לאמירה אופנתית, ויש היוצרים אותו בכוונה במכנסיים חדשים. יש הנוהגים לנקב חורים בתנוך, לשם תליית עגילים. חור בשן מרפאים באמצעות סתימת שן.

בעצם מבודד, החור הוא אזור שמוליך חשמל. על הבדל זה מבוסס כרטיס ניקוב, שבו צירופי חורים משמשים לייצוג תווים. לכתיבת נתונים על כרטיס ניקוב שימשה מכונת ניקוב.

אף שחור מייצג חסר, המושג חור שחור באסטרופיזיקה מייצג דווקא מסה גדולה מאוד – גרם שמים בעל שדה כבידה כה חזק עד ששום גוף, לרבות אור, אינו יכול להתנתק ממנו. הוא נקרא כך משום שהוא מהווה נקב במארג החלל-זמן.

טופולוגיה, שהיא התחום המתמטי של חקר הצורות, חוקרת גם קיומם של חורים במשטחים או מרחבים כלליים יותר. משטח שבו יש חור יחיד הוא בעל גנוס 1, ובאופן כללי: משטח שבו n חורים הוא בעל גנוס n. הומולוגיה סינגולרית מאפשרת לספור ולסווג חורים בממד כלשהו.

בהשאלה מהמשמעות המוחשית של המילה "חור", נהוג להתייחס גם לחור בעצמים לא מוחשיים: חור בתקציב הוא גירעון שאינו מאפשר עמידה במשימות שלהן נועד התקציב, וחור בהשכלה הוא חוסר בידע בסיסי. "חור בראש" הוא רק לכאורה חור בעצם מוחשי, מפני שלמעשה משמש ביטוי זה לתיאור מטרד.

## באמנות

בסרטם "צוללת צהובה" מתייחסים בני להקת "הביטלס" אל חור כאל עצם בעל ישות עצמאית. במסעם הם מגיעים אל ים החורים, ושם אחד מהם, רינגו, נוטל חור מהים ושם בכיסו ומציין: "יש לי חור בכיס". בהמשך המסע הם מגיעים לבועה גדולה שבתוכה הוקפאו תושבי פפרלנד על ידי "הרשעונים הכחולים". רינגו מוציא את החור מכיסו ומניח אותו על הבועה, וכך נפער בה חור המאפשר לכלואים בה לצאת לחופשי.

בחורים עוסק באופן משעשע גם הבית האחרון בשירם הנודע של "הביטלס" A Day In The Life.

שיר ילדים עברי נודע העוסק בחור הוא "יונתן הקטן", שבו מופיעות השורות: "אוי ואבוי לו לשובב / חור גדול במכנסיו".

שיר ילדים נוסף שהחור נמצא במרכזו הוא השיר There's a Hole in My Bucket, ששורשיו בשיר גרמני מתחילת המאה ה-18. גרסה עברית לשיר זה היא שירו של דן אלמגור, "יש חור בדלי", שהתפרסם בביצועם של יוסי בנאי ויונה עטרי.

## קישורים חיצוניים

## הערות שוליים

קטגוריה:מצבי צבירה
סומלית

**סומלית** (בכתב לטיני: Af-Soomaali, בכתב עוסמניה: 𐒖𐒍 𐒈𐒝𐒑𐒛𐒐𐒘, ב-IPA: [æ̀f sɔ̀ːmɑ́ːlì]) היא שפה אפרו-אסיאתית, ממשפחת השפות הכושיות. סומלית היא השפה הרשמית בסומליה משנת 1972, ודוברים אותה 18.6 מיליון אנשים, בהם 500,000 כשפה שנייה. השפה נפוצה בעיקר באזור קרן אפריקה ובמדינות סומליה, ג'יבוטי ואתיופיה, והשפה הקרובה אליה ביותר מבחינה לשונית היא שפת האורומו. ייחודיות הסומלית היא שמדובר בשפה הכושית הנחקרת ביותר, עם תיעוד אקדמי שלה עוד מהמאה ה-19. באופן רשמי סומלית נכתבת באלפבית הלטיני, אולם גם האלפבית הערבי וכתב העוסמניה משמשים לכתיבתה.

## [[פונולוגיה|הגיית השפה]] וכתיבתה

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שפות כושיות
קטגוריה:אתיופיה: שפות
קטגוריה:סומליה: תרבות
דב בעריש הרציגר

הרב **דוב בריש הרציגר** (נפטר בכ"ה בשבט תר"ו, 21 בפברואר 1846), היה רבה של בנדין בדרום מערב פולין. 

## תולדות חייו
אביו היה הרציג. למד אצל רבי אברהם צבי הירש פצנובסקי, תלמיד החוזה מלובלין שעמד בראש ישיבה בפיוטרקוב. בספר השאלות ותשובות של הרב פצנובסקי, "ברית אברהם", מובאות כמה תשובות לרב הרציגר, שבהן הוא מכתיר את התלמיד "הרב החריף המופלג המושלם במעלות ומדות". כמו כן למד בישיבתו של רבי ירמיהו רוזנבוים.

מקצועו היה סוחר טבק.

בספר קדש הילולים מסופר כי במקרה מסוים הסתמך היהודי הקדוש על פסיקתו.
היה נשוי לשרה בת אברהם אופנהיים. בתו אסתר נישאה לברוך, בנו של רבי ישכר דב בארון מרדושיץ. ובזיווג שני לרבי שלמה שטענצל הדיין של העיר צ'נסטוחובה.

הרב הרציגר נקבר בבית העלמין ב"גבעת הארמון" בעירו והוקם אוהל על קברו. הנאצים החריבו את בית העלמין בשואה.

## קישורים חיצוניים
*מאיר ברוקנר גשורי (עורך), ספר סוסנוביץ והסביבה בזאגלמביה, כרך א', תל אביב תשל"ג, עמ' 478–480
* אילן היוחסין של דב בעריש הרציגר, באתר Geni

## הערות שוליים

קטגוריה:רבנים פולנים
קטגוריה:רבנים חסידים
קטגוריה:פולנים שנולדו ב-1775
קטגוריה:נפטרים ב-1846
2011 ברפובליקה העממית של סין

**[[2011]] ב[[הרפובליקה העממית של סין|רפובליקה העממית של סין]]** הייתה השנה בה חגגה הרפובליקה העממית של סין 62 שנה מיום היווסדה.

## הנהגה
* נשיא - חו ג'ינטאו
* ראש ממשלה - ון ג'יאבאו

## אירועים בולטים

* 11 בינואר - סין עורכת את טיסת הבכורה של המטוס ה-צ'נגדו J-20, אחד ממטוסי הדור החמישי של מטוסי הקרב.
* 20 בפברואר - גל המחאות בסין (2011): מנהיגי אופוזיציה בסין פרסמו קריאה באינטרנט לערוך הפגנות מחאה ב-13 ערים ברחבי המדינה בקריאה לכונן משטר דמוקרטי. בתגובה עצרו השלטונות כ-100 אנשי אופוזיציה, חסמו את האפשרות לחפש באינטרנט מילים בעלות אופי מהפכני ואת האפשרות לפרסמן ברשתות חברתיות, וניתקו את שרות ה-SMS.
* 10 במרץ - רעידת האדמה במחוז יונאן (2011): לפחות 24 בני אדם נהרגו ו-207 נפצעו במהלך רעידת אדמה בעוצמה 5.4 בסולם ריכטר אשר התרחשה במחוז יונאן ליד הגבול בין סין לבורמה.
* 14 במרץ - גל המחאות בסין (2011): פעילי אופוזיציה של הליגה הדמוקרטית של סין הפגינו בהונג קונג מול בניין הממשלה ובעבר בית השלטון הבריטי בהונג קונג במחאה לכונן מהפכת יסמין גם בסין, בהשראת סדרת ההפיכות בעולם הערבי. ההפגנות דוכאו ביד קשה בידי משטרת סין.
* 31 במרץ - פליאונטולוגים הכריזו על כך שגילו סוג חדש של דינוזאור טורף גדול ממדים במחוז שנדונג שברפובליקה העממית של סין.
* 13 במאי - עובד ממורמר לשעבר של בנק כפרי במחוז גאנסו שבצפון מערב סין זורק פצצת תבערה לתוך המבנה של הבנק וגורם לפציעתם של כ-40 אנשים, 19 מתוכם במצב קשה.
* 29 בספטמבר - סין שיגרה לחלל בהצלחה את תחנת החלל טיאנגונג 1, מודול תחנת החלל הראשון של סין.
* 31 באוקטובר - סין שיגרה לחלל בהצלחה את החללית הלא מאוישת שנג'ואו 8 אשר עגנה באופן אוטומטי בתחנת החלל טיאנגונג 1. זו הייתה משימת העגינה האוטומטית הראשונה של סין אשר היוותה ציון דרך חשוב במאמציה להקים תחנת חלל. קודם לכן, רק ברית המועצות, סוכנות החלל היפנית, נאס"א וסוכנות החלל האירופית הצליחו לגרום לעגינה אוטומטית של חלליות לא מאוישות בחלל.


|11 בינואר: סין עורכת את טיסת הבכורה של מטוס ה-צ'נגדו J-20
File:Jasmine Revolution in China - Beijing 11 02 20 crowd 2.jpg|גל המחאות בסין (2011): קהל גדול של מפגינים אשר התאספו מול סניף של מסעדת מקדונלד'ס בבייג'ינג ב-20 בפברואר 2011.


## נפטרו

**([[:קטגוריה:סינים שנפטרו ב-2011]])**
* 14 בינואר - ליו האוואקינג, מפקד חיל הים הסיני בשנים 1982-1988.

## קישורים חיצוניים

## הערות שוליים

*
הרפובליקה העממית של סין
הרפובליקה העממית של סין
בטי קאת'ברט

**אליזבת' "בטי" קאת'ברט** (באנגלית: **Elizabeth "Betty" Cuthbert**; 20 באפריל 1938 – 6 באוגוסט 2017) הייתה אתלטית אוסטרלית, אלופה אולימפית בעלת 4 מדליות זהב, 3 מהן היא השיגה באולימפיאדה אחת (מלבורן 1956), בריצות היוקרתיות ביותר: 100 מטר, 200 מטר ושליחות. נוסף לכך הייתה שיאנית עולם בריצות ל-60 מטר, 100 יארד, 200 מטר, 220 יארד ו-440 יארד. כינויה היה "נערת הזהב".

היא האצנית היחידה בהיסטוריה, הן בגברים והן בנשים, שזכתה במדליית זהב אולימפית בריצות ל-100 מטר, 200 מטר ול-400 מטר.

## ביוגרפיה
קאת'ברט נולדה במרילנדס (פרוור במערב סידני) שבניו סאות' ויילס וגדלה בארמינגטון (פרוור של סידני).

### 1956
באולימפיאדת מלבורן זכתה קאת'ברט ב-3 מדליות זהב. בריצת 100 מטר בתוצאה של 11.5 שניות, לפני כריסטה שטבניק מגרמניה (11.7 שניות) ובת ארצה מרלן מתיוס-ווילארד (11.7 שניות), בשלב המוקדמות היא קבעה שיא אולימפי חדש של 11.4 שניות, בריצת 200 מטר בשיא עולם חדש של 23.4 שניות, לפני שטבניק (23.7 שניות) ומתיוס-ווילארד (23.8 שניות) ובריצת שליחות 4x100 מטר ביחד עם שירלי סטריקלנד, נורמה קרוקר-פלמינג ופלור מלור בשיא עולם חדש של 44.5 שניות, לפני בריטניה (44.7 שניות) וארצות הברית (44.9 שניות). כבר בשלב המוקדמות הנבחרת האוסטרלית קבעה שיא עולם חדש של 44.9 שניות.

### 1958
במשחקי האימפריה הבריטית וחבר העמים שנערכו בקארדיף, ויילס בשנת 1958 זכתה בשתי מדליות כסף בריצת 220 יארד (23.77 שניות) ובריצת שליחות 4x110 יארד (46.12 שניות).

### 1960
באליפות אוסטרליה שנערכה בשנת 1960 זכתה בריצת 200 מטר בשיא עולם חדש של 23.2 שניות. באולימפיאדת רומא היא סבלה מפציעה וסיימה רק במקום 13 בריצת 100 מטר בתוצאה של 12.0 שניות ולא הצליחה להגן על תוארה. לאחר המשחקים היא פרשה מספורט תחרותי.

הפרישה של מתחרויות לא החזיקה מעמד והיא חזרה להשתתף במשחקי האימפריה הבריטית וחבר העמים שנערכו בפרת', אוסטרליה בשנת 1962 וזכתה במדליית זהב בריצת שליחות 4x110 יארד (46.71 שניות).

### 1964
שמונה שנים לאחר ההישג הגדול שלה באולימפיאדת טוקיו זכתה במדליית זהב רביעית והפעם בריצת 400 מטר בשיא אולימפי חדש של 52.0 שניות, לפני אן פקר מבריטניה (52.2 שניות) ובת ארצה ג'ודי המור-פולוק (53.4 שניות). לאחר משחקים אלו היא פרשה והפעם לתמיד.

בשנת 1979 הובחנה קת'ברט כסובלת ממחלת טרשת נפוצה (Multiple Sclerosis). בטקס הפתיחה של אולימפיאדת סידני (2000) זכתה בכבוד להיכנס לאצטדיון עם הלפיד האולימפי כשישבה בכסא גלגלים.

קת'ברט נפטרה ב-6 באוגוסט 2017. התגוררה במערב אוסטרליה.

## שיאים איישיים
*ריצת 100 מטר: 11.4 שניות (1956)
*ריצת 200 מטר: 23.1 שניות (1960)
*ריצת 400 מטר: 52.01 שניות (1964)

## קישורים חיצוניים

* 
* 

קטגוריה:אצניות אוסטרליות
קטגוריה:שיאניות עולם באתלטיקה
קטגוריה:נכים אוסטרלים
קטגוריה:מסדר אוסטרליה: חברים
קטגוריה:אתלטיות באולימפיאדת מלבורן (1956)
קטגוריה:אתלטיות באולימפיאדת רומא (1960)
קטגוריה:אתלטיות באולימפיאדת טוקיו (1964)
קטגוריה:אלופות אולימפיות אוסטרליות: אתלטיקה
קטגוריה:שיאניות עולם אוסטרליות
קטגוריה:חולות טרשת נפוצה
קטגוריה:אלופות אולימפיות: ריצת 4x100
קטגוריה:אלופות אולימפיות: ריצת 100 מטרים
קטגוריה:אלופות אולימפיות: ריצת 200 מטרים
קטגוריה:אלופות אולימפיות: ריצת 400 מטרים
קטגוריה:אוסטרליות שנולדו ב-1938
קטגוריה:אוסטרלים שנולדו ב-1938
קטגוריה:אוסטרלים שנפטרו ב-2017
איבראקי (מחוז)

**מחוז איבראקי** (ביפנית: *Ibaraki-ken* 茨城県) הוא אחד ממחוזות יפן השוכן בחבל קאנטו שבאי הונשו. בירת המחוז היא העיר מיטו.

## היסטוריה
בעבר נקרא המחוז היטאצ'י, אך ב-1871 שונה שמו לאיבראקי.

## גאוגרפיה
מחוז איבראקי שוכן בחלק הצפון-מזרחי של חבל קאנטו, בין מחוז טוצ'יגי לאוקיינוס השקט, ובין מחוז פוקושימה מצפון ומחוז צ'יבה מדרום. המחוז אף גובל במחוז סאיטאמה בדרום-מערב. רובו של המחוז שטוח ומנוקד באגמים, מלבד חלקו הצפוני ביותר שהוא הררי.

### ערים
במחוז איבראקי ישנן שלושים ושתים ערים:

## כלכלה
כלכלתו של מחוז איבראקי נשענת בעיקר על תעשיות אנרגיה, בעיקר אנרגיה גרעינית, על תעשיות כימיות ועל תעשיות אלקטרוניקה. חברת היטאצ'י נוסדה בעיר המחוז הנושאת שם זה.

## תרבות
מחוז איבראקי ידוע בנאטו, או פולי סויה מותססים, של הבירה מיטו, באבטיחים של צ'יקוסיי ובערמונים של אזור נישיאיבראקי.

המחוז גם ידוע בהיסטוריית האייקידו שלו. מוריהי אואשיבה, מפתח השיטה, בילה את חייו הבוגרים בעיר איוואמה, שהיא כיום חלק מקסאמה, והדוג'ו שהקים עודנו קיים.

הבירה מיטו ידועה כביתו של קאיראקו-אן, הנחשב אחד משלושת הגנים היפנים היפים ביפן.

## ראו גם
* מחוזות יפן

## קישורים חיצוניים

* 

* 
* האתר הרשמי של מחוז איבראקי.

קטגוריה:יפן: מחוזות
קטגוריה:קאנטו: מחוזות
אמאנוהשידאטה

שמאל|ממוזער|250px|אמאנוהשידאטה מפארק קסמאטסו
**אמאנוהשידאטה** (ביפנית: *Amanohashidate* 天橋立) הוא אחד משלושת הנופים היפים של יפן, השוכן במפרץ מיאזו שבצפון מחוז קיוטו.

אמאנוהשידאטה הוא שרטון צר המחבר את שני צדדיו של מפרץ מיאזו. אורכו של השרטון 3.3 קילומטר והוא מכוסה בכ-7,000 עצי אורן.

ניתן לראות את השרטון מההרים המתנשאים משני צדי המפרץ וניתן לטייל לאורכו ברגל.

על השרטון שוכן גם איסושימיזו, באר מים מתוקים הקיימת מתקופת הייאן, ושנבחרה לאחד ממאה המעיינות והנהרות היפים ביפן ב-1985.

## קישורים חיצוניים

* 
* תמונות מאמאנוהשידאטה.

קטגוריה:ערכים שבהם תבנית בריטניקה אינה מתאימה
קטגוריה:מחוז קיוטו: גאוגרפיה
קטגוריה:יפן: אטרקציות תיירותיות
Google Cloud Print

**Google Cloud Print** (מאנגלית: **ענן הדפסה של גוגל**) היה שירות מבוסס ענן, שאפשר הדפסה באמצעות הרשת למכשירי אנדרואיד, אייפון, אייפד או מהדפדפן כרום במחשב האישי, דרך חשבון גוגל. השירות הושק על ידי גוגל באפריל 2010 והמהדורה הראשונה שיצאה לאור לשוק הופעלה בחודש ינואר 2011. השירות שימש כמרכיב ההדפסה של מערכת ההפעלה Chrome OS של גוגל, מבוססת הענן.

במרץ 2011, החל שיתוף פעולה בין גוגל לבין חברת HP שהשיקו סדרת מדפסות של HP שיתמוך בשירות Cloud Print.

המדפסות מתחברות לאינטרנט במקום העבודה או בבית ונרשמות בשירות Cloud Print של גוגל, אשר דרכו יכולים המשתמשים להתחבר המדפסות מאפשרות להגדיר הרשאות גישה המתבססות על חשבון משתמש של גוגל.

בנובמבר 2019 גוגל הכריזו על סגירת השירות החל מ-31 בדצמבר 2020.

## קישורים חיצוניים
* 
* שירות Google Cloud Print
* Google Cloud Print חיבור ופתיחה למחשב וחשבונות גוגל
* הסבר על השירות
* פתיחת השירות בבלוג הרשמי של מערכת ההפעלה של גוגל
* הודעה על זמינות השירות בבלוג הרשמי של 'גוגל כרום'

## הערות שוליים

קטגוריה:גוגל
קטגוריה:הדפסה
קטגוריה:שירותי מחשוב ענן
מפת קאוורי

שמאל|ממוזער|250px|מפת קאוורי משנת 1505.
**מפת קאוורי** או **מפת קאווריו** (**Caverio** או **Caveri**) היא מפה שצוירה על ידי הקרטוגרף ניקולאי דה קאוורי בשנת 1505 לערך. המפה מוצגת כיום בספרייה הלאומית של צרפת, בפריז. 

המפה אינה מתוארכת, אולם מקובל לתארכה לשלהי 1504 או לשנת 1505. על המפה חתום "ניקולי דה קאוורי יאנואנסיס" כיוצרה, וככל הנראה היא נוצרה בליסבון שבפורטוגל על ידי קאוורי (שמוצאו מג'נובה שבאיטליה). ככל הנראה קאוורי התבסס על מפות פורטוגזיות קדומות יותר, או על מפת קאנטינו. 

מפה זו היוותה בסיס למפת ולדזמילר משנת 1507.

## תיאור המפה
המפה מרובעת, ומידותיה 2.25 על 1.25 מטרים. המפה צוירה ביד על גבי קלף ונצבעה ביד, והיא מתארת את חופי אסיה, אפריקה, אירופה ואף אמריקה, כאשר חופי צפון אמריקה ומפרץ מקסיקו המופיעים במפה, וזאת על אף שהיא צוירה קודם לגילוי פלורידה על ידי חואן פונסה דה ליאון בשנת 1512, וגילוייהם של וסקו נונייס דה בלבואה בשנת 1513, ג'ובאני דה וראצאנו בשנת 1523 ושל אסטבן גומז בשנת 1524 בצפון חופי ארצות הברית של ימינו. משמעות הדבר, בהנחה שהמפה אכן צוירה בשנת 1505, היא כי מגלי ארצות אירופאים הגיעו לחופי צפון ארצות הברית ולחופי פלורידה קודם למגלים הידועים לנו כיום.

## ראו גם
*מפת פירי ראיס

## קישורים חיצוניים

* המפה באתר הספרייה הלאומית של צרפת

קאוורי
קטגוריה:הספרייה הלאומית של צרפת
כפייה אנטי-דתית

**כפייה [[אנטי-דת]]ית** (נקראת גם **כפייה חילונית**) היא צעד הננקט, במדיניות מכוונת או בלעדיה, שתוצאתו מובילה תהליכי חילון או מעבר על חוקי הדת.

כפייה חילונית הונהגה בכמה מדינות בעולם בתחילת המאה העשרים:
*ברוסיה הבולשביקית לאחר מהפכת אוקטובר כונן שלטון קומוניסטי-אתאיסטי-חילוני שבענייני דת, דגל בדבריו של קרל מרקס כי "הדת היא אופיום להמונים", ואסר מלחמה על הדתות הממוסדות, שבמסגרתה הטיל על מאמיניהן הגבלות דתיות רבות.
* גם בסין הקומוניסטית עד היום ישנה מערכת של פיקוח ובקרה על התנהלות דתית של האוכלוסייה המקומית, שבמסגרה מתנהל מסע רדיפה כנגד מתרגלי שיטת הפאלון גונג, ובקרה על הדפסה של ספרי דת כברית החדשה.
* בצרפת שהוגדרה כ"חילונית" במסגרת החוקה של הרפובליקה הצרפתית החמישית על בסיס המסורת של הרפובליקות שקדמו לה, קיים איסור לימודי דת בבתי הספר הציבוריים ועריכת תפילות כבר מהתקופה שלאחר נפוליון. בעשור הראשון של המאה ה-21 נוסף האיסור על חבישת סממנים דתיים, כמו רעלה או כיפה, בבתי ספר ציבוריים בצרפת.
* בגרמניה קיים איסור על הצגת סמלים דתיים בשירות הציבורי.
* בישראל הונהגה בצה"ל נורמה לפיה מחויבים חיילים דתיים לשמוע שירת נשים כאשר זו מושמעת באירוע רשמי, על אף שהדבר אסור על פי ההלכה ובכך נאלצים חיילים לעבור על ההלכה או להסתכן בסנקציות פיקודיות.

בנוסף לכפייה אנטי-דתית מובהקת, המונעת מהפרט התנהגות דתית או כופה עליו התנהגות חילונית, מתקיים קונפליקט ביחס להתנהגות הנאותה במרחב הציבורי. דרישות דתיות וחילוניות אינן מצטמצמות למרחב הפרטי של האדם, אלא מציבות דרישות גם ביחס למרחב הציבורי, ולכן מתקיים קונפליקט מובנה בין העדפותיו של האדם הדתי ובין העדפותיו של החילוני. מנקודת מבטו של החילוני קונפליקט זה עשוי להתפרש ככפייה דתית, ומנקודת מבטו של הדתי הוא עשוי להתפרש ככפייה אנטי-דתית.

## ראו גם
* כפייה דתית
* אתאיזם מדיני
* כפייה אנטי-דתית בישראל

## הערות שוליים

קטגוריה:יחסי דת ומדינה
איצוקושימה

**איצוקושימה** (ביפנית: 厳島) הוא אי השוכן במערב הים הפנימי סטו שביפן, בצפון-מערב מפרץ הירושימה. האי ידוע גם בשם **מיאג'ימה** (宮島), שפירושו "אי המקדש". האי הוא אחד משלושת הנופים של יפן. האי איצוקושימה שייך לעיר האצוקאיצ'י שבמחוז הירושימה, אך עד שנת 2005 היה האי עיירה בפני עצמה.
## גאוגרפיה
האי איצוקושימה הררי ומיושב בדלילות. שטחו כ-30 קמ"ר ואוכלוסייתו מונה כ-2,000 נפשות. על האי יש עיירה אחת, ובה מתגוררים כל התושבים. הנקודה הגבוהה ביותר באי היא פסגתו של הר מיסֶן, ב-535 מטרים, וניתן להגיע אליה באמצעות רכבל המסיע את המבקרים לפסגה.

איצוקושימה מפורסם בזכות מקדש השינטו שעל האי, שהוא אתר מורשת עולמית של אונסק"ו. לפי הרישומים נבנה המקדש בתקופת שלטונה של הקיסרית סויקו. המצביא טאירה נו קיומורי קבע את צורתו הנוכחית של המקדש.

שטח האי והים המקיף אותו הם חלק מהפארק הלאומי סטונאיקאי. הים המקיף את האי ידוע בגאות ושפל הקיצוניים שבו. בשעת השפל נסוג הים אל מעבר לטוריאי של האי, ובשעת הגאות מכסה הים את כל השטח שמתחת למקדש.

עצי האדר הגדלים בו מפורסמים ברחבי יפן בשל שלכת הארגמן שלהם בסתיו. מכיוון שהאי נחשב מקום קדוש חל איסור מוחלט על כריתת העצים. באי מתהלכים חופשי קופי מקוק ואיילים. בדת השינטו נחשבים האיילים כשליחי האלים, ולפיכך הן חיות קדושות.

## גלריה

Miyajima Island.jpg|איצוקושימה

## קישורים חיצוניים
* 

* איגוד התיירות של מיאג'ימה
* 
* 

קטגוריה:יפן: איים
קטגוריה:מחוז הירושימה: גאוגרפיה
קטגוריה:יפן: אטרקציות תיירותיות
מצושימה

שמאל|ממוזער|250px|מצושימה
**מָצוּשימה** (ביפנית: **松島**, *Matsushima*) היא קבוצת איים במחוז מיאגי, יפן. בקבוצה ישנם כ-260 איונים המכוסים בעצי אורן, והם נחשבים לאחד משלושת הנופים של יפן.

## מראות
### ארבע המראות של מצושימה
ישנן ארבע נקודות תצפית על מצושימה:
* נוף מרהיב (*sōkan* 壮観)
* נוף יפה (*reikan* 麗観)
* נוף מכשף (*yūkan* 幽観)
* נוף נהדר (*ikan* 偉観)


Matsushima otakamori08Dec07.jpg|נוף מרהיב: מבט מאוטקמורי
Matsushima tomiyama10Mar07.jpg|נוף יפה: מבט מטויאמה
Matsushima ogidani23Nov07.jpg|נוף מכשף: מבט מאוגידאצ'י
Matsushima tamonsan11Feb07.jpg|נוף נהדר: מבט מטאמוסן


למרות הקרבה של מטסושימה לרעידת האדמה והצונאמי של טוהוקו ב-2011, האזור היה מוגן על ידי האיים ונגרם לו נזק קטן יחסית.  הצונאמי הראשוני היה בגובה 3.2 מטר והשני 3.8 מטר. החשמל שוחזר עד 18 במרץ, המים שוחזרו במלואם עד 16 באפריל וקו הרכבת סנסקי בין תחנת טקג'ימאצ'י לסנדאי עד 28 במאי. עם זאת, אושרה נהרגו שלושה בני אדם במצושימה עצמה (כולל ברעידות משנה) וכן 18 הרוגים מחוץ לעיר.

## קישורים חיצוניים

* 

* מדריך טיול למצושימה, ויקימסע.

## הערות שוליים

קטגוריה:טוהוקו
קטגוריה:יפן: איים
קטגוריה:יפן: אטרקציות תיירותיות
שלושת הנופים של יפן

שמאל|ממוזער|250px|שלושת הנופים של יפן: 1. מצושימה. 2. אמאנוהשידאטה. 3. איצוקושימה
**שלושת הנופים של יפן** (ביפנית: *Nihon Sankei* 日本三景) היא רשימה קאנונית של הנופים היפים ביותר ביפן, הדומה לרשימת שבעת פלאי תבל. הרשימה מיוחסת למלומד רזאן היאשי, שהזכיר אותה לראשונה ב-1643.

שלושת הנופים הם:
* מפרץ מצושימה, מחוז מיאגי: קבוצה של כ-260 איונים מכוסים עצי אורן.
* אמאנוהשידאטה, מחוז קיוטו: שרטון המחבר את שני קצוות מפרץ מיאזו.
* איצוקושימה (מיאג'ימה), מחוז הירושימה: אי קדוש בו שוכן מקדש שינטו.


קובץ:Matsushima otakamori08Dec07.jpg|איוני מפרץ מצוישמה
קובץ:Amanohashidate view from Kasamatsu Park01s3s4410.jpg|אמאנוהשידאטה במבט מהמערב
קובץ:Itsukushima torii distance.jpg|טוריאי במקדש השינטו באיצוקושימה


## קישורים חיצוניים

* 

קטגוריה:יפן: גאוגרפיה
קטגוריה:יפן: אטרקציות תיירותיות
צבעוני רחב עלים

**צבעוני רחב עלים** (שם מדעי: *Tulipa gesneriana*) הוא מין מתורבת מהסוג צבעוני. הצבעוני רחב העלים הוא גאופיט (צמח בעל בצל) ונפוץ בעיקר בגינון בשל צבעי פרחיו היפים. מקורו במזרח התיכון ואפריקה. הוא צומח לגובה 50 ס"מ, ושותלים אותם בחודש דצמבר. הוא פורח במגוון צבעים בחודש אפריל.
## גלריה

קובץ:Garden plants Netherlands 18 april 2021 16 01 13 195000.jpeg
קובץ:Garden tulip – top view.jpg
קובץ:Tulipa gesneriana (Tulipe des jardins) - 20150405 15h02 (10097).jpg
קובץ:Tulipa gesneriana 2.jpg
קובץ:鬱金香 Tulipa gesneriana -香港花展 Hong Kong Flower Show- (9252477947).jpg
קובץ:鬱金香 Tulipa gesneriana -香港花展 Hong Kong Flower Show- (9255261738).jpg
קובץ:Tulipa gesneriana (cropped).jpg
קובץ:Tulipa grengiolensis-002.jpg
קובץ:Tulipa platystigma2.jpg


## קישורים חיצוניים

קטגוריה:טקסונים שתוארו בידי קארולוס לינאוס
קטגוריה:שושניים
קטגוריה:צמחי נוי
קטגוריה:צמחים שתוארו ב-1753
קטגוריה:צמחי גן
שלמה למפרט

**שלמה יצחק למפרט** (נולד ב-10 בנובמבר 1939) הוא איש אקדמיה ודירקטור ישראלי, אשר הקים מספר בתי ספר ללימודי מנהל העסקים בישראל.

## פעילות אקדמית

למפרט סיים לימודי הנדסת מכונות בפקולטה להנדסת מכונות בטכניון בשנת 1963. בשנת 1965 סיים לימודי תואר שני בהנדסת תעשייה וניהול באוניברסיטת ניו יורק, ובשנת 1971 סיים לימודי דוקטורט במנהל עסקים באוניברסיטת קולומביה.

בשנים 1969 עד 1971 שימש כפרופסור עוזר (Assistant Professor) בבית הספר למוסמכים במנהל עסקים של אוניברסיטת ניו יורק. החל משנת 1971 שימש כמרצה באוניברסיטה העברית בירושלים. בשנת 1973 הקים את החוג למנהל עסקים של המכללה למינהל בתל אביב ועמד בראשה עד לשנת 1979. בשנים 1977-1979 ייסד את לימודי התואר השני במנהל עסקים במסגרת החוג לכלכלה באוניברסיטת בר-אילן וריכז אותם בדרגת מרצה בכיר. ב-1979–1982, 1986-1987, 1988-1989 שימש כפרופסור חבר (Associate Professor) בברוך קולג' בניו יורק. בשנת 1991 הקים את בית הספר למוסמכים במנהל עסקים של אוניברסיטת בר-אילן ועמד בראשו עד שנת 1995.

בשנים 1995-1996 הקים למפרט את בית הספר הבינ"ל לניהול של טורו קולג' (כיום ידוע כמכון לנדר) בירושלים, ושימש כדיקן בית הספר.
בשנים 2003-2004 עמד בראש התוכנית לתואר שני למנהלים ה-EMBA למנהל עסקים באוניברסיטת בר-אילן. במקביל המשיך למפרט להרצות באוניברסיטת בר-אילן עד שפרש ממנה בשנת 2005.
בשנת 2005 הצטרף למכללת הדסה על מנת לייסד את החוג לניהול מערכות בריאות, תיירות והתמחות במשאבי אנוש (נוסד בשנת 2007), ומאז הוא עומד בראשו.

## תפקידים מחוץ לאקדמיה
למפרט שימש כיועץ הכלכלי ושיווקי לגופים פרטיים וממשלתיים בישראל, בהם רשת הקמעונות שקם (1972–1973), התעשייה האווירית ומבקר משרד הביטחון (1979–1980), בנק המזרחי (1983–1986), המדען הראשי במשרד התעשייה והמסחר (1985–1989).

הוא אף שימש כחבר דירקטוריון בחברת בזק (1993–1994), פלאפון (1994–1995), חברת "אתגר" (1992–1998), וחברת נביעות (1997–2002).

בנוסף, המציא למפרט את הפולימטר (מכשיר למדידת עמדות, דעות ורגשות) המאפשר לאבחן את כלל האוכלוסייה, החל מגיל 4. הוא רשם אותו כפטנט בארצות הברית, קנדה, בריטניה, צרפת, גרמניה וישראל. כיום הפולימטר משמש ככלי מדידה אינטרנטי שמאפשר בחינה של כל תהליך קבלת ההחלטה, ולא רק מדידה של הבחירה הסופית - זוהי גישה פורצת דרך ורשומה כפטנט בארצות הברית ובישראל.

## ספרים שחיבר
* **מנהלים אינם מתמטיקאים**. הוצאת המכללה - המדרשה למינהל, 1977.

## קישורים חיצוניים

קטגוריה:דירקטורים ישראלים
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:מהנדסי מכונות ישראלים
קטגוריה:בוגרי אוניברסיטת ניו יורק
קטגוריה:בעלי תואר דוקטור מאוניברסיטת קולומביה
קטגוריה:סגל אוניברסיטת בר-אילן: מנהל עסקים
קטגוריה:סגל המסלול האקדמי המכללה למינהל
קטגוריה:סגל מכללת הדסה
קטגוריה:ישראלים שנולדו ב-1939
קטגוריה:מדענים ראשיים במשרד הכלכלה והתעשייה
מפת ביאנקו

שמאל|ממוזער|250px|מפת ביאנקו משנת 1436
**מפת ביאנקו** (**Bianco**) היא מפה אשר צוירה על ידי הקרטוגרף והספן האיטלקי אנדראה ביאנקו בשנת 1436 כחלק מהאטלס שיצר. האטלס כלל עשרה עמודים שמידותיהם 38x29 ס"מ, והמפה הופיעה בעמודו התשיעי. המפה מתארת את כל העולם כפי שצורתו הייתה ידועה בהתאם לספרו של תלמי. במפה מופיעות היבשות אירופה, אסיה ואפריקה בלבד, ויבשת אמריקה לא הייתה ידועה ליוצר המפה. חלקה העליון של המפה פונה לכיוון מזרח, חלקה התחתון לכיוון מערב, בשמאל המפה כיוון צפון, ובימינה כיוון דרום.

## ראו גם
* מפה מונדי

ביאנקו
קטגוריה:המאה ה-15
מפת חואן דה לה קוסה

**מפת חואן דה לה קוסה** (**Juan de la Cosa**) היא מפת עולם (מפה מונדי) המצוירת על קלף משנת 1500. המפה, המוצגת כיום במוזיאון הימי  של מדריד, בספרד, צוירה על ידי הקרטוגרף והספן חואן דה לה קוסה , בעת שהותו בעיר הנמל פוראטו דה סנטה מריה שבאנדלוסיה.

אורכה של המפה 93 ס"מ ורוחבה 183 ס"מ. המפה מעוטרת בעיטורים רבים, ובשל עושר ציוריה, סביר להניח שהמפה הוזמנה על ידי בית המלוכה של קסטיליה וארגון.

מפה זו היא המפה הקדומה ביותר המציגה את יבשת אמריקה שתאריך יצירתה אינו שנוי במחלוקת.

המפה מתארת את חלקי יבשת אמריקה אשר התגלו עד מועד ציורה על ידי מגלי ארצות ספרדים פורטוגזים ואנגלים.

המפה מתארת גם את יבשת אסיה, את אמריקה ואת אפריקה, וכמקובל באותה עת מציינת אירועים ובהם הגעתו של וסקו דה גאמה להודו בשנת 1498.

## קישורים חיצוניים

* תצלום מפורט של המפה

* Luis A. Robles Macias ''Juan de la Cosa’s Projection: A Fresh Analysis of the Earliest Preserved Map of the Americas'', *Coordinates*, Series A nº. 9, 24 May 2010.
* Chart of Juan de la Cosa: The First Known Map of America, Google Arts & Culture, 2019


## הערות שוליים

חואן דה לה קוסה
אונסן

שמאל|ממוזער|250px|אונסן חיצוני
שמאל|ממוזער|250px|אזור הרחצה
[שמאל|ממוזער|250px|קופי [מקוק יפני נהנים מאונסן חיצוני]]
**אונסן** (ביפנית: *Onsen* 温泉) הוא מונח יפני המשמש לרוב לתיאור מעיינות חמים, אך גם את מתחם הרחצה ואת האכסניות שמסביבו. ביפן, כמדינה הפעילה מבחינה געשית, פזורים אלפי אונסן. באופן מסורתי שימשו האונסן בתי מרחץ ציבוריים, וכיום הם מהווים חלק חשוב מתיירות הפנים במדינה.

ישנם סוגים רבים של אונסן, בהם אונסן פנימי (*notenburo* 野天風呂) ואונסן חיצוני. חלק מהאונסן משמשים בתי מרחץ ציבוריים וחלקם פרטיים, לרוב כחלק ממלון או אכסניה.

לרוב ניתן למצוא את האונסן באזורים הכפריים של יפן, והדבר מושך תיירים יפנים רבים המגיעים לאונסן על מנת להירגע מחיי העיר. היפנים רואים חשיבות בהפלת המחסומים והכרת אנשים אחרים באווירה הנינוחה של ריוקן (מלון בסגנון יפני מסורתי) ושל האונסן. המצאות אונסן מצוינת במפות לרוב בסימן ♨ או בקאנג'י 湯 (*יו*, פירושו "מים חמים").

יש להבדיל בין אונסן לסנטו, שהוא בית מרחץ ציבורי פנימי בו הבריכות מלאות במי ברז חמים. ההגדרה הרשמית של אונסן קוראת למים חמים הנוצרים בשל פעילות גאותרמית, וההגדרה החוקית קובעת שעל המים להכיל לפחות אחד מתוך תשעה עשר יסודות כימיים מוגדרים.

למי האונסן מיוחסות סגולות מרפאות בזכות המינרלים שבהם. אונסן עשוי להכיל מספר בריכות, כשבכל אחת מהן מים והרכב מינרלים שונה. הבריכות החיצוניות עשויות על פי רוב מעץ ברוש יפני, משיש או מגרניט, כאשר בריכות פנימיות עשויות לרוב אריחים, פלדת אל-חלד או זכוכית אקרילית.

באופן מסורתי רחצו נשים וגברים יחד באונסן ובסנטו, אך מאז פתיחתה של יפן למערב בתקופת מייג'י הפכה הנורמה לאונסן נפרד לכל מין. באזורים כפריים ביפן ניתן למצוא עד ימינו אונסן משותף, שלרוב מציעים הפרדה בשעות מסוימות של היום. ילדים קטנים משני המינים רשאים להיכנס לשני האונסן.

## הליכות
### היגיינה
באונסן, כמו בסנטו, על המבקר לשטוף עצמו ביסודיות בטרם הכניסה למים החמים. תחנות הרחצה מצוידות בשרפרפים, ברזים, דליים וכלי רחצה כגון סבון ושמפו. כניסה למים בלי לרחוץ את הגוף או עם שיירי סבון אינם דבר מקובל.

### בגדי ים
לרוב אסורה הכניסה לאונסן עם בגדי ים.

### מגבות
המבקרים לרוב מביאים מגבת קטנה המשמשת לרחצה. המגבת עשויה גם לשמש כיסוי חלציים בעת המעבר מאזור הרחצה לאזור הבריכות. ניתן לטבול את המגבת במי הבריכה ולהניחה על הראש וכך לחמם גם אותו.

### קעקועים
אונסן רבים אוסרים על כניסה עם קעקועים, המזוהים ביפן באופן מסורתי עם היאקוזה, ולפיכך עם עולם הפשע. חוק זה נאכף על כולם, כולל זרים ונשים. כיום, חלק קטן מהאונסנים מאפשרים לבעלי קעקועים קטנים להיכנס לאונסן כל עוד הקעקוע מכוסה בפלסטר עמיד למים בצבע גוף. 

## תרפיה
בשל המינרלים והכימיקלים הטבעיים המצויים במימיו, נחשב האונסן כמקום בעל השפעות רפואיות. היפנים מאמינים שאונסן מרפא כאבים ומחלות, ופוקדים אותו כאתר תרפי.

## ראו גם
* סנטו
* מעיין חם
* אשיו

## קישורים חיצוניים

* אתר המרכז מידע על 125 אונסן מרחבי יפן.
* מפה אינטראקטיבית המציגה אונסן ביפן.
*עפר קידר, מי מפחד מרחצה משותפת - חוויית הרחצה באונסן של טייל ישראלי, אתר "המצלמה מוסיפה חמישה קילו".



## הערות שוליים

קטגוריה:יפן: תרבות
קטגוריה:מילים וביטויים ביפנית
קטגוריה:מרחץ
קטגוריה:מעיינות חמים
2009 ברפובליקה העממית של סין

**[[2009]] ב[[הרפובליקה העממית של סין|רפובליקה העממית של סין]]** הייתה השנה בה חגגה הרפובליקה העממית של סין 60 שנה מיום היווסדה.

## הנהגה
* נשיא - חו ג'ינטאו
* ראש ממשלה - ון ג'יאבאו

## אירועים בולטים

שמאל|ממוזער|250px|רכבת ארוכת הטווח המהירה בעולם מושקת בסין.
* 15 בינואר - כלכלת סין עקפה את כלכלת גרמניה והפכה לכלכלה השלישית בגודלה בעולם אחרי כלכלת ארצות הברית וכלכלת יפן, בהתבסס על נתוני ניתוח מחודש של הצמיחה במדינה במהלך 2007.
* 9 באפריל - הלוויין Beidou-2B שוגר לחלל.
* 2 ביוני - בעקבות פשיטת הרגל של תאגיד ג'נרל מוטורס, הודיע התאגיד על מכירת מותג רכבי השטח האמר לחברת סצ'ואן טנגזהונג (Sichuan Tengzhong) הסינית שמייצרת כלי רכב כבדים לבניית כבישים וגשרים.
* 7 ביוני-13 ביוני - מצעד הגאווה הראשון שנערך אי פעם ברפובליקה העממית של סין נערך בשאנגחאי.
* 11 באוגוסט - לוויין התקשורת AsiaSat 5 שוגר לחלל.
* 1 אוקטובר - הרפובליקה העממית של סין חגגה 60 שנה להיווסדה
* 31 באוקטובר - זמרת הפופ הסינית צ'ן לין התאבדה בקפיצה מהקומה התשיעית של דירתה בבייג'ינג.
* 4 בנובמבר - ממשלת סין אישרה הקמת פארק דיסנילנד בשאנגחאי. 
* 26 בדצמבר - הושקה רכבת ארוכת הטווח המהירה בעולם (Wuhan–Guangzhou High-Speed Railway), אשר מגיעה למהירות של עד 400 קמ"ש.

## נפטרו

**([[:קטגוריה:סינים שנפטרו ב-2009]])**
* 3 בינואר - לי זופנג, גנרל ופוליטיקאי סיני.
* 22 בינואר - ליאנג יושאנג, סופר סיני.
* 3 בפברואר - שאנג-יין, בודהיסט ומאסטר זן יליד סין מטייוואן.
* 31 אוקטובר - צ'ן לין, זמרת פופ סינית.

## קישורים חיצוניים

## הערות שוליים

*
הרפובליקה העממית של סין
צ'יקו מנשה

**צ'יקו מנשה** (נולד ב-28 בפברואר 1978)  הוא עיתונאי ישראלי. כיהן כמשנה למנהל חטיבת החדשות של תאגיד השידור הישראלי בשנים 2017–2019. כיום מכהן כסגן נשיא בארגון סטארט-אפ ניישן סנטרל.

## ביוגרפיה
מנשה נולד וגדל בירושלים, והוא בוגר הגימנסיה העברית בירושלים. את דרכו בתקשורת החל ככתב חדשות, ולאחר מכן כתב משטרה ארצי עבור רשת ב'.  סיקר את כל תקופת האינתיפאדה השנייה ופרשות פליליות גדולות. כמו כן, שימש גם ככתב לענייני בריאות ואיכות הסביבה בחדשות ערוץ 2.
במסגרת עבודתו בחדשות ערוץ 2 מנשה חשף לראשונה את פרשות השחיתות של הרב יונה מצגר, בעת ששימש רב ראשי לישראל. 

ב-2005 עבר לערוץ 10 בתפקיד הכתב המדיני של הערוץ.

מנשה סיקר את התהליך המדיני בין הישראלים והפלסטינים ואת יחסי הממשל האמריקאי וישראל בהקשר זה, ושימש פרשן מרכזי בנושאים אלו בחדשות ערוץ 10.

בשני מקרים לפחות, חשף מנשה באופן בלעדי אנשים בכירים במשרד החוץ, שהביעו ביקורת יוצאת דופן על ההתנהלות של ממשלת ישראל מול ממשלות ידידותיות. המקרה הידוע ביותר הוא חשיפת המסמך שכתב הקונסול הכללי דאז בבוסטון, נדב תמיר, על הפגיעה ביחסים עם הממשל האמריקני.

ב-2012 החל לשמש בתפקיד פרשן מדיני בקול ישראל.

ב-2016 מונה לנהל בפועל את רשת ב' של קול ישראל.

ב-2017 מונה למשנה למנהל חטיבת החדשות בתאגיד השידור הישראלי כאן.

ב-25 בדצמבר 2019 הודיע לתאגיד על פרישתו מתפקידו בחטיבת החדשות כדי לכהן בתפקיד סגן נשיא בארגון סטארט-אפ ניישן סנטרל. ביולי 2020 מונה למנכ"ל משותף בארגון.

## קישורים חיצוניים

*הבלוג של צ'יקו מנשה
* 

## הערות שוליים

קטגוריה:עיתונאים ישראלים
קטגוריה:ערוץ עשר: שדרנים, שחקנים ומנחים
קטגוריה:סגל קול ישראל
קטגוריה:סגל תאגיד השידור הישראלי - הנהלה ודיגיטל
קטגוריה:כתבים מדיניים ישראלים
קטגוריה:כתבים ישראלים לענייני איכות הסביבה
קטגוריה:כתבי בריאות ישראלים
קטגוריה:בוגרי גימנסיה רחביה
קטגוריה:ישראלים  שנולדו ב-1978
קטגוריה:חברי רשת מעוז
חזקה דהשתא

בהלכה, **חזקה דהשתא** (השתא=עכשיו בארמית) היא אחת ממיני ההחזקות. בחזקה זו ידוע המצב בהווה, אך קיים ספק לגבי המצב בעבר. על פי חזקה זו אנו מניחים כי המצב הנוכחי הוא גם המצב שהיה בעבר, עד שיוכח אחרת. חזקה זו היא החזקה ההפוכה לחזקה מעיקרא. כך למשל, כאשר יש ספק אודות נערה ביום שמלאו לה שנים עשר וחצי שנה שבה היא הופכת לבוגרת האם הקידושין שנעשו על ידה חלים כי נעשו בעודה בוגרת או לא, קובע רב כי אם בשעה שבה דנים יש לה סימני בוגרת (שתי שערות באותו מקום), מכיוון ש"הרי היא בוגרת לפנינו" כעת, יש להניח שגם קודם הייתה בוגרת. שמואל לעומת זאת, חלוק על רב וקובע שמדובר בספק ואין חזקה זו מכרעת את הספק. יש הסוברים ששמואל סבור שאין לחזקה דהשתא כח הכרעה עצמאי.
## מול חזקת הגוף
לחזקה זו אין תוקף מול חזקת הגוף (כלומר אנו מניחים שלגבי גוף האדם המצב המסופק בעבר, זהה למצב התקין בעת הלידה, כל עוד לא הוכח אחרת), אך בהלכות טומאה וטהרה החמירו חז"ל ולגבי טומאה שיש ספק על עברה קבעו את הכלל כל הטומאות כשעת מציאתן, ולכן, לדוגמה, מת שנמצא כעת במקום פרטי וישנו ספק אם היה שם גם בזמן עבר, אנו מניחים שהוא היה מוטל מת במקום גם בזמן עבר עד המועד שבו ידוע שהיה חי.

אולם כאשר ל-"חזקה דהשתא" מצטרפת חזקה נוספת (למשל חזקת כשרות או חזקת טומאה), הן גוברות ביחד על חזקה מעיקרא. לדוגמה, אדם שהיה טמא וטבל במקווה שנבדק לאחר מכן, ונמצא כי אין בו את כמות המים המינימלית הנדרשת למקווה כשר, עם זאת ידוע לנו בבירור כי בתאריך מסוים בעבר, היו במקווה דיי מים והוא היה כשר. במקרה זה עומדת חזקת דהשתא - לפיה המקווה אינו כשר, יחד עם חזקת הטומאה - לפיה האדם שהיה טמא, נשאר בטומאתו כל עוד לא מתברר שהוא נטהר, כנגד חזקה מעיקרא - לפיה המקווה שהיה כשר בעבר, נשאר בכשרותו עד זמן מינימלי קודם לבדיקתו. במקרה זה גוברות שתי החזקות על חזקה מעיקרא. כוח משותף זה נקרא בתלמוד "תרתי לריעותא".

מקרה נוסף בו יש לחזקה דהשתא, עדיפות על חזקה מעיקרא, הוא אם החזקה דמעיקרא לא הייתה מבוררת בשעתה. כלומר: רק בהווה אנו יכולים לדעת, שכבר בראשיתו של המקרה, הכול היה תקין, אבל בעבר לא ניתן היה לחזות זאת מראש.

**דוגמה**

כלל הלכתי קובע שבהמה טרפה אינה מסוגלת לחיות יותר מ-12 חודשים, לפיכך פרה אדומה בת יותר מ-12 חודש שנשחטת, ומתברר בשעת השחיטה שהיא טרפה, ברור לנו שהיא לא הייתה טרפה בשעת לידתה, שכן על פי הכלל, היא הייתה אמורה למות בגיל 12 חודשים.

אם כן היות שבשעת לידתה היא לא הייתה טרפה, הרי שכל רגע מזמן הלידה ועד המועד בו התגלה דבר היותה טרפה, היה עלינו להעמיד אותה בחזקת כשרות כפי שהייתה מעיקרא.

קובע התלמוד שאין להעמיד אותה על חזקתה שהייתה כשרה, אף על פי שלאחר שחייתה למעלה משנים עשר חודשים, כבר ברור לנו שכאשר נולדה לא הייתה טרפה. הסיבה לכך היא מכיוון שמעולם לא הייתה שעה בה חלה החזקה ומעולם לא הוחזקה בחזקת כשרות, הרי שמעולם לא ניתן היה לדעת אם היא טרפה או לא, אלא רק כאשר חלפו 12 חודשים.. לפי זה, פוסקים חכמי התוספות שגבינות שנעשו מחלב של בהמה שנשחטה והתברר שהיא טרפה, אין להתיר את הגבינות מכוח חזקה זו, אף על פי שברור שבשעת לידתה לא הייתה הבהמה טרפה

## הערות שוליים

קטגוריה:כללי חזקות
איגנטייבו

**אִיגְנָטִיֶיבוֹ** (בבולגרית: **Игнатиево**) היא עיירה בצפון מזרח בולגריה בשטח הרשות המקומית אקסאקובו שבמחוז וארנה השוכנת 367 קילומטרים מהבירה סופיה ו-15 קילומטרים מבירת המחוז וארנה.

## היסטוריה
בשלהי 1878 הוקמו במישור סמוך לווארנה שני כפרים על ידי פליטי המלחמה העות'מאנית-רוסית (1877–1878), שהגיעו למקום ממזרח תראקיה. בהמשך בשל תנאי תברואה לקויים ונתוני תחלואה גבוהים עברו המתיישבים לשטחים גבוהים יותר. ב-1934 אוחדו שני הכפרים לכפר אחד שכונה איגנטייבו על שם הדוכס הרוסי ניקולאי איגנאטייב. ב-9 במרץ 2011 זכה הכפר למעמד של עיירה.

## כלכלה
מרבית תושבי העיירה הם בני המעמד הבינוני נמוך ועובדים כשכירים במפעלי תעשייה בווארנה, או בחקלאות בשטחי הרשות המקומית. צפונה של העיר ממוקם על מדרון מיוער ובראשית המאה ה-21, הפך המקום אתר לתיירות פנים וסחר נדל"ן.

## דמוגרפיה
באיגנטייבו קיים תמהיל אתני מורכב הכולל אחוז ניכר של בני רומה וצאצאי פליטים ממקדוניה, תראקיה ודרום דוברוג'ה.

## מחנה המעצר איגנטייבו

### רקע - "המסע לגירוש נתינים זרים"
בפרוץ מלחמת העולם השנייה החלו בממלכת בולגריה רדיפות יהודים שהיו נתינים זרים או מחוסרי נתינות. ב-16 בספטמבר 1939 פרסם מפקד המשטרה הבולגרית הקולונל אטאנאס פאנטב צו המורה ל-4,022 נתינים זרים או מחוסרי נתינות, כולם יהודים לצאת לאלתר את גבולות הממלכה. יהודים שהחזיקו באזרחות טורקית או יוונית התקבלו במדינות אילו והשאר נעצרו והובלו על ידי המשטרה הבולגרית, אל שטח ההפקר בגבולות בולגריה יוון וטורקיה, שם נפלו קורבן להתקפות מצד משמרות הגבול.

העניין עורר הד תקשורתי וגל מחאות מצד הקונסיסטוריון של יהודי בולגריה ומשראה מפקד המשטרה שלא ניתן לפתור את "בעיית" היהודים הורה לשלוח אותם מאזור הגבול, לווארנה במטרה להעלותם על ספינות מעפילים. במהלך מספר חודשים עזבו חלק מהפליטים את בולגריה על גבי אוניות מעפילים ובכללן הרודניצ'אר, הסלבדור, שטבעה בים השיש ו-238 מנוסעיה נספו, והדריאן 2.

### כניסת הצבא הגרמני לבולגריה
ב-1 במרץ 1941 הצטרפה בולגריה אל ההסכם התלת-צדדי שבין גרמניה הנאצית, איטליה הפשיסטית והאימפריה היפנית, והצבא הגרמני נכנס לבולגריה ללא קרב. ב-6 באפריל פלשו הגרמנים ליוגוסלביה. כמה עשרות פליטים יהודים ששהו בבולגריה והיו נתינים יוגוסלבים איבדו את אזרחותם והמשטרה הבולגרית החלה במעצרם, בהתאם לצו גירוש הנתינים הזרים שנותר בתוקף מספטמבר 1939. ב-25 באפריל נעצרו והובאו לווארנה 100 יהודים יוגוסלבים והם הצטרפו ל-200 יהודים שנעצרו ימים אחדים קודם לכן, והיו נתיני מדינות שונות או מחוסרי נתינות. מיעוטם נמנו על מגורשי ספטמבר 1939 שנותרו בווארנה מסיבות שונות.

### מחנה המעצר
בשלהי אפריל 1941 הובאו 300 העצורים למחנה מעצר שהוקם בסמוך לאיגנטייבו ונכלאו במקום. העצורים סבלו רעב, עינויים ונאלצו לחיות ללא תנאים סניטריים במשך מספר חודשים. במהלך מעצרם ניסו השלטונות הבולגרים מספר פעמים, לסחוט כספית את הקונסיסטוריון של יהודי בולגריה, בדרישת תשלום כופר כספי עבור כל אחד מהעצורים וזאת על מנת שיאשרו את הפלגתו אל מחוץ לבולגריה. ביולי 1941, במהלך פגישה בסופיה, איים סגן מפקד המשטרה הבולגרית סטואיל דרגאנוב על נציגי הקונסיסטוריון, שאם הכסף לא יועבר ימסרו היהודים לידי הצבא הגרמני וישלחו למחנות ריכוז מחוץ לבולגריה. לבסוף, הצליח ראש הקהילה היהודית בווארנה ז'אק טולידו לגייס 80,000 לבות ומסר אותם למפקד המשטרה בסופיה. בראשית אוגוסט 1941, שוחררו עצורי איגנטייבו והותר להם להשתכן בקרב בני הקהילות היהודיות בערי בולגריה השונות.

## הערות שוליים

קטגוריה:יישובים שהוקמו ב-1878
קטגוריה:מחנות ריכוז בבולגריה
קטגוריה:ערי מחוז וארנה